OBH 9665/1997,  9673/1997.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:

Miskolci lakosok azzal a panasszal fordultak hozzám, hogy a 12 éve épített lakótelepi ingatlanok telekkönyvezése a mai napig nem történt meg. Az építtető, a Polgármesteri Hivatal és a Földhivatal egymást okolja a késedelemért, de érdemben egyikük sem intézkedett. Farkas Péterné azóta elcserélte a lakását, és még sem az ő tulajdona sem a cserepartneré nincs nyilvántartva. Mindketten kérték a  segítségemet ahhoz, hogy tulajdonjog bejegyzési kérelmük végre elintéződjön.

Az érintett alkotmányos jogok:

1. A Magyar Köztársaság független demokratikus jogállam (Alkotmány 2. §. (1) bekezdés).  Ebből következik a jogbiztonsághoz való jog, melynek alapján a tulajdonos igényt tarthat arra, hogy tulajdonjogát az ingatlan-nyilvántartásba bejegyezzék.

2. A Magyar Köztársaság biztosítja a tulajdonhoz való jogot (Alkotmány 13. §. (1) bekezdés).
A tulajdonhoz való jog egyik eleme a rendelkezési jog, melyhez szükséges, hogy  az ingatlan-nyilvántartás a valóságnak megfelelően tartalmazza az ingatlanhoz fűződő jogokat és tényeket.

Alkalmazott jogszabályok:

Az  Ingatlannyilvántartásról szóló 1972. évi 31. tvr. 1. § (1) bekezdése, mely szerint az ingatlan-nyilvántartás az ingatlanhoz fűződő jogok és törvényes érdekek védelmében                                                                                                                                                                                                                                                                                                                                                                                                                                                                                                                                                                                                                                                                                                             a valóságos állapotnak megfelelően tartalmazza az ország összes ingatlanának adatait, az ingatlanokhoz kapcsolódó jogokat és jogi szempontból jelentős tényeket.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                    
A megállapított tényállás és a vizsgálat megállapításai:

A szóban forgó miskolci lakótelepet az 1970-es években építették, de telekalakítása elmaradt, ezért a Miskolci Földhivatal (továbbiakban: Földhivatal) az OTP és a lakástulajdonosok között létrejött adásvételi szerződéseket nem tudta bejegyezni az ingatlan-nyilvántartásba. A bejegyzés feltétele ugyanis, a telekalakítást követően az épületek, illetve  az egyes lakások telekkönyvezése, melyhez  szövetkezeti közgyűlési határozat, vagy társasházi alapító okirat szükséges. 
Az ügyben megkerestem a Miskolci Földhivatal vezetőjét, aki arról tájékoztatott, hogy a Földhivatal együttműködve az önkormányzattal folyamatosan rendezi a lakótelepi lakások tulajdonjogát. Amelyik lakótelepi részről elkészül az önkormányzat által megrendelt telekalakítási dokumentáció, azt a földhivatal nyomban bejegyzi, utána az alapító okiratot, majd a szerződéseket is. Ha a bejegyzésnek további akadálya van, akkor kiadják  a hiánypótlási  felhívást.

Panaszosok tulajdonát képező Kölcsey Ferenc u. 1. és 5. szám alatti épületek telekkönyvezése már megtörtént, és tulajdonjogukat a Földhivatal az ingatlan-nyilvántartásba bejegyezte. Sérelmük ezzel orvoslást nyert. Ezért az ügyben ajánlást nem teszek.  A lakótelep többi tulajdonosának ingatlan-nyilvántartási bejegyzése a telekalakítás sorrendjében és ütemében szintén megtörténik, ezért további vizsgálatot nem tartok szükségesnek. Az ügyet ezzel a jelentéssel lezárom, melyről panaszosokat és a Földhivatal vezetőjét a jelentés egy példányával értesítem.

Budapest, 1998. június 4. 

Gönczöl Katalin